## Pravilnik o izradi Vodnogospodarske osnove Hrvatske

### NN 120/2003 (26.7.2003.), Pravilnik o izradi Vodnogospodarske osnove Hrvatske

if !supportEmptyParas endif

# DRŽAVNA UPRAVA ZA VODU

1665

Na temelju članka 23. Zakona o vodama (»Narodne
novine« broj 107/95), ravnatelj Državne uprave za vode donosi

## PRAVILNIK

### O IZRADI VODNOGOSPODARSKE OSNOVE HRVATSKE

Članak 1.

Ovim Pravilnikom propisuju se polazišta, sadržaj,
postupak izrade i donošenja Vodnogospodarske osnove Hrvatske (u dalj­njem
tekstu VOH).

1. POLAZIŠTA ZA IZRADU VOH-a

Članak
2.

VOH je planska osnova
za integralno upravljanje vodnim resursima1,
koja ima usmjeravajuću i provedbenu važnost u odnosu na način i uvjete
upravljanja vodama (korištenja voda, zaštite voda, uređenja vodotoka i drugih
voda i zaštite od štetnog djelovanja voda).

Pod
integralnim upravljanjem vodnim resursima podrazumijeva se proces kojim se potiče
koordinirani razvoj vodnog gospodarstva i upravljanja vodama te s njima
povezanim resursima, kako bi se postigla najveća gospodarska i društvena
dobrobit, na ujednačen i prihvatljiv način bez narušavanja ekosustava ovisnih o
vodama.

VOH
treba ponuditi sveobuhvatne programe i instrumente za unaprjeđenje vodnoga
sustava u Republici Hrvatskoj, polazeći od utvrđenih načela upravljanja vodama
iz članka 6. Zakona o vodama.

VOH
utvrđuje prioritete u upravljanju vodama prema objektivnim mjerilima, prilagođenim
današnjim potrebama i materijalnim mogućnostima, na način koji ne zanemaruje
cjelovitu viziju budućnosti razvoja vodnog sustava.

VOH
se priprema u skladu sa suvremenim standardima upravljanja vodama i vodnogospodarskog
planiranja.

Članak
3.

VOH
se izrađuje temeljem članaka 19. do 20. Zakona o vodama i dokument je koji se
prilagođava strategiji nacionalnog razvitka te utječe na nju.

VOH
će se nadopunjavati i usklađivati s promjenama stra­teških razvojnih odrednica
Republike Hrvatske, drugih strateških dokumenata te promjenama režima voda i
vodnog sustava, svakih šest (6) godina.

VOH uvažava obveze iz
međunarodnih pravnih akata iz područja voda, koje je Republika Hrvatska
potpisala i potvrdila, posebno one koje su uspostavljene okvirom djelovanja
Europske unije na području politike voda.

2. SADRŽAJ VOH-a

Članak 4.

VOH se sastoji od dva
dijela:

I.
dio: Strateška osnova za upravljanje vodama; kojom se procjenjuje stanje voda i
utvrđuju polazišta i smjernice, na temelju kojih se osigurava cjeloviti i usklađeni
vodni režim u Republici Hrvatskoj, te plan ključnih i prioritetnih aktivnosti u
upravljanju vodama i poboljšanju vodnog sustava, uključujući plan za izradu II.
dijela VOH-a-planove upravljanja vodnim područjima.

II.
dio: Planovi upravljanja vodnim područjima; kojima se utvrđuje: stanje voda,
bilanca voda i program mjera za po­bolj­šanje vodnog sustava i ekološkog stanja
voda na temelju kojih se osigurava cjeloviti i usklađeni vodni režim i ekološko
stanje voda Republike Hrvatske te daje ekonomska analiza na sljedećim vodnim
područjima:

,
vodno područje Drave i Dunava.

,
vodno područje Save,

,
vodno područje sjevernojadranskih slivova i

,
vodno područje srednje i južnojadranskih slivova,

Vodno
područje iz stavka 1. ovog članka označava površinu kopna i mora (najmanje 1
nautičku milju od kopna), koja se sastoji od jednog ili više riječnih slivova s
njihovim pripadajućim podzemnim i priobalnim vodama.

Članak
5.

Strateška
osnova za upravljanje vodama sadrži osobito:

•
Temeljne postavke i polazišta – daje opće informacije, polazne podloge i
osnovne projekcije za upravljanje vodama i planiranje razvoja vodnog sustava;

•
Vode i vodne resurse – daje prikaz i analizu zatečenog stanja voda;

•
Vodne sustave i mjere – daje prikaz i analizu zatečenog stanja vodnog sustava i
funkcioniranja vodnog ekosustava te mjera u održavanju jedinstva vodnog režima
i održivog razvoja u upravljanju vodama;

•
Plan razvoja vodnog sustava – predviđa budući okvir, potrebe i stanje voda te
daje smjernice i plan ključnih i prioritetnih aktivnosti u upravljanju i
gospodarenju vodama, u skladu s utvrđenim društveno-gospodarskim ciljevima i
ciljevima okoliša (akcijski plan radova i mjera na poboljšanju vodnog sustava).

Stratešku
osnovu za upravljanje vodama čini:

–
Osnovni dokument: »Strateška osnova za upravljanje vodama«; daje prikaz i tumačenje
postojećeg stanja vodnog sustava te budućih ciljeva i prioritetnih mjera koje
se predlažu za promicanje i unapređenje djelatnosti u vezi s upravljanjem i
gospodarenjem vodama, te poboljšanju vodnog sustava. Uz tekstualni dio, sadrži
skup zemljovidnih prikaza vodnih i vodnogospodarskih sadržaja, u odgovarajućem
mjerilu za razinu Republike Hrvatske. Namijenjen je upravnim i stručnim
tijelima u upravljanju i gospodarenju vodama i predstavlja stratešku osnovu za
njihovo djelovanje u razdoblju za koje se VOH donosi.

*–*
Sažetak »Strateške osnove za upravljanje vodama«; sadrži ključne činjenice,
ocjene i prijedloge. Namijenjen je nadležnim državnim tijelima koja dokument
usvajaju i daju suglasnost i potporu za njegovo usvajanje i provedbu.

– E-oblik »Strateške
osnove«, dostupan na magnetskom mediju (CD) i na internetu. Namijenjen je najširem
krugu dionika i javnosti. Dionici su institucije, fizičke i pravne osobe koje
iskazuju interes u upravljanju vodama, radi zadovoljavanja svojih potreba i
obavljanja svoje djelatnosti.

*–*
Prateća dokumentacija i radne podloge Strateške osnove, na temelju kojih je
dokument izrađen, pohranjene su u arhivi obrađivača i dostupne
zainteresiranima, pod utvrđenim uvjetima.

Članak 6.

Podloga i podaci korišteni
u izradi VOH-a, pohranjuju se u Hrvatskim vodama i to u Informacijskom sustavu
voda, koji se oblikuje i izgrađuje kao središnji informacijski sustav za podršku
u upravljanju vodama, kao i sastavni dio informacijskog sustava Vlade Republike
Hrvatske (e-government).

Sva korištena
dokumentacija za izradu VOH-a mora biti numerirana, te pohranjena u arhivu
Hrvatskih voda te dostupna zainteresiranima.

Ako su u Osnovnom
dokumentu VOH-a dani sažeci pojedinih podataka ili informacija, potrebno je
pozvati se na izvor informacija te mjesto gdje se nalaze detaljniji podaci ili
informacije.

Podaci objavljeni u
VOH-u i iz dokumentacije, koja je korištena za izradu VOH-a, ne smiju se
koristiti za druge svrhe, koje nisu u vezi s upravljanjem i gospodarenjem
vodama, bez dopuštenja Državne uprave za vode.

3. POSTUPAK IZRADE I DONOŠENJA VOH-a

Članak 7.

Izradu VOH-a pokreće Državna
uprava za vode zaključkom ravnatelja.

VOH se izrađuje i
donosi u dvije faze sukladno članku 3. ovog Pravilnika.

Hrvatske vode su dužne
izraditi sadržaj i vremenski plan za izradu I. dijela VOH: »Strateške osnove za
upravljanje vodama«. Sadržaj i vremenski plan izrade I. dijela VOH obuhvaća
osobito:

1. metodologiju
planiranja,

2. pregled potrebnih
podataka i podloga: Hrvatskih voda, vodnogospodarskih odjela i
vodnogospodarskih ispostava; tijela državne uprave, zavoda i instituta,
znanstvenih ustanova i drugih,

3. vremenski plan:
izrade nacrta VOH-a,

4. plan usklađivanja
nacrta VOH-a s dionicima: vodnog gospodarstva, okoliša i prostornog planiranja,
komunalnog gospodarstva, poljoprivrede i šumarstva, gospodarstva (industrija i
elektroprivreda), turizma, prometa, pomorstva, zdravstva i drugim dionicima,

5. plan provedbe javne
rasprave na temelju sažetka »Stra­teške osnove za upravljanje vodama«.

Nakon javne rasprave
Hrvatske vode, izradit će se konačni prijedlog VOH-a I. dio »Strateške osnove
za upravljanje vodama«.

Državna uprava za vode
odobrava sadržaj i vremenski plan izrade VOH-a I. dio.

Hrvatske vode dužne su
dostaviti nacrt VOH-a I. dio na očitovanje Državnoj upravi za vode prije usklađivanja
Nacrta VOH-a s drugim dionicima.

Konačni prijedlog VOH-a
I. dio dostavit će se Državnoj upravi za vode, koja će zatražiti mišljenje
nadležnih tijela državne uprave i uputiti ga u proceduru donošenja.

Članak 8.

Nakon prihvaćanja I. dijela VOH-a, Hrvatske vode, dužni su
izraditi sadržaj i vremenski plan izrade VOH II. dio »Planovi upravljanja
vodnim područjima«, za četiri vodna područja:

Postupak izrade i donošenja VOH-a II. dio je istovjetan
postupku izrade i donošenja VOH-a I. dio, kako je to opisano u članku 7. ovog
Pravilnika.

4.
ZAKLJUČNE ODREDBE

Članak 9.

Državna uprava za vode provodi nadzor nad izradom VOH-a, na
način da nadzire provođenje odredbi ovog Pravilnika.

Članak 10.

Ovaj Pravilnik stupa na snagu osmog dana od dana objave u
»Narodnim novinama«.

Klasa: 011-02/03-01/0023
Urbroj: 527-01/02-13-03/0001/0001
Zagreb, 22. srpnja 2003.

Zamjenica ravnatelja
**Jasna Daničić, dipl. iur**., v. r.

Pravilnik, NN 120/2003-1665